मुजफ्फरनगर. यूपी के मुजफ्फरनगर में एक शख्स 21 साल से धरने पर बैठा है। इस शख्स की लड़ाई उन भूमाफियों के खिलाफ है। जिन्होंने सरकारी जमीन पर कब्जा कर रखा है। भ्रष्टाचार के विरुद्ध और गरीबों की मदद के लिए धरने पर बैठे इस शख्स का नाम है मास्टर विजय सिंह। उनका लगातार चल रहा यह धरना लिम्का बुक तक में दर्ज हो चुका है। नौकरी और परिवार तक छूटा...
- न्याय की लड़ाई लड़ते हुए मास्टर विजय सिंह को 21 साल पूरे हो चुके हैं। इस दौरान उनका घर परिवार सब छूट गया है। चौसाना गांव के रहने वाले विजय सिंह को अपनी सरकारी नौकरी से भी हाथ धोना पड़ा। मास्टर विजय सिंह का कहना है कि धरने के दौरान उन्हें कई बार धमकी मिली। उनके एक साथी की हत्या तक कर दी गई। उन पर भी कई बार जानलेवा हमला हुआ। लेकिन अपनी जान की परवाह न करते हुए विजय सिंह कलेक्ट्रेट परिसर में ही धरने पर बैठे हैं। विजय सिंह ने धरना स्थल पर ही अपना डेरा जमा लिया है, वहीं पर वह अपना खाना बनाते हैं और वहीं पर रात में आराम करते हैं।
300 बीघा जमीन हुई मुक्त
- मास्टर विजय सिंह का दावा है कि उनके आंदोलन की वजह से की करीब 300 बीघा जमीन कब्जा मुक्त हुई। उनकी शिकायत पर मंडलायुक्त से लेकर उच्च स्तर पर जांच हुई। जिसके बाद कुछ जमीन कब्जा मुक्त हुई।
- मास्टर विजय सिंह का कहना है कि अभी भी कई हजार बीघा सरकारी जमीन पर अवैध कब्जा है। जब तक जमीन पूरी तरह कब्जा मुक्त नहीं होगी वह अपना आंदोलन समाप्त नहीं करेंगे।
कई रिकार्ड बना चुका है विजय सिंह का धरना
- डीएम कार्यालय के सामने धरने पर बैठे विजय सिंह के नाम कई रिकार्ड भी दर्ज हो चुके हैं। मास्टर विजय सिंह का धरना लिम्का बुक आॅफ रिकॉर्ड, इंडिया बुक आॅफ रिकॉर्ड, एशिया बुक आॅफ रिकॉर्ड समेत कई अन्य रिकॉर्ड में जगह बना चुका है।
1996 में शुरू किया था धरना
- मास्टर विजय सिंह ने 26 फरवरी 1996 को जिला कलक्ट्रेट स्थित डीएम कम्पाउंड में धरने की शुरूआत की थी। कैराना तहसील के चौसाना गांव के रहने वाले है मास्टर विजय सिंह 4000 बीघा सार्वजनिक जमीन को कब्जे से मुक्त कराने के लिए धरने पर बैठे हैं। विजय सिंह अपने आंदोलन के तहत लखनऊ तक पैदल यात्रा कर चुके हैं।
- करीब 55 वर्षीय मास्टर विजय सिंह 24 घंटे धरना स्थल पर रहते हैं। मास्टर विजय सिंह ने पीएम नरेंद्र मोदी से गुहार लगाते हुए कहा है कि मेरी बात को भी अपने मन की बात में शामिल करें। कहा कि यदि उन्हें मेरी बात झूठी हो तो मुझे आजीवन कारावास की सजा दे दी जाए।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva